Moja sestra upírka 8

Hviezdny štýl

Vyšlo aj v tlačovej podobe

Objednať môžete na

www.cooboo.sk

www.albatrosmedia.sk

Sienna Mercerová

Moja sestra upírka 8 Hviezdny štýl – e-kniha

Copyright © Albatros Media a. s., 2017

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Zvláštna vďaka patrí Sare O’Connorovej

Pre mamu a otca, pre istotu

Kapitola 1

Nie je to sen, pomyslela si Olívia Abbottová. Prešla prstami po vrstvách ružového šifónu, ktorý sa tiahol od jej pásu, keď sa posadila spolu so sestrou na zadné sedadlo limuzíny. Kamienky na jej topánkach s otvorenou špicou sa vo svetle ligotali.

Na druhej strane čiernej deliacej priečky sedel šofér v bielych rukaviciach. Vzadu bolo dosť miesta aj pre desiatich, ale jej biologický otec a garde na večer v jednej osobe, sa posadil dopredu, aby dievčatá mali trochu súkromia. Bola na ceste na najväčšiu udalosť vo svojom živote. Mala pocit, že je Popoluška a rozprávka sa stala skutočnosťou, avšak, čo bolo fajn, bez zlých nevlastných sestier.

„Toto je taká zábava,“ zapišťala na sestru, ktorá sedela oproti nej a prechádzala si zoznam pesničiek hudobného prehrávača, vyrobeného na zákazku a zabudovaného v limuzíne.

Ivy Vegová naklonila hlavu nabok a čínske paličky, ktoré držali jej čierne vlasy, sa hýbali ako ručičky hodín. „Chcela si povedať, že si užívaš krásne šaty a jazdu v aute v dave paparazzov, ktorí tak zúfalo túžia vedieť, kto si? Aké čudné!“

Olívia vyplazila na ňu jazyk. „Tie šaty si užívam, jednoznačne áno. Auto trochu, ale tých fotografov… ani nie,“ odpovedala. Nechcela, aby nejakí šialenci s foťákmi sledovali každý jej krok. Jednoducho si chcela pozrieť prvý film, v ktorom účinkovala. „Najdôležitejší je film!“

Olívia pred pár mesiacmi získala malú rolu vo filme Groves, v ktorom hrali dve najväčšie hollywoodske hviezdy na planéte – Jackson Caulfield a Jessica Phelpsová. A v dnešný sobotný večer má tento film celonárodnú premiéru tu, v mestečku Franklin Grove.

„Moja sestra je filmová hviezda.“ Ivy sa naklonila dopredu a vystrela ruku, akoby v nej držala písací blok. „Dáš mi autogram?“

Olívia si afektovane prehodila vlasy cez rameno a zdvihla nos dohora. „Nedávam autogramy.“

Vtom sa obe sestry začali hlasno chechotať.

Olívia si nedokázala ani len predstaviť, že by niekto niekedy chcel od nej autogram. Takéto veci sa jednoducho nedejú normálnym dievčatám, ako som ja, pomyslela si. Stále sa jej zdalo trochu neskutočné, že sa prejde po červenom koberci.

„Pozrime sa, aké dobroty tu máme.“ Ivy zdvihla kožené operadlo a zbadala fľašu šumivého punču a misku čerešní. Ivy vytiahla fľašu zo zabudovaného chladiča a ukázala na etiketu, ktorá propagovala film. „Nenechajú si ujsť jedinú šancu na promo,“ povedala uštipačne.

Odkedy produkčný tím Groves oznámil, že film bude mať premiéru už na jar, mesto Franklin Grove zaplavili reklamy. Dokonca aj Olíviu už unavovali plagáty s usmiatym Jacksonom a Jessicou, ktoré boli na každom billboarde a v každom výklade obchodov v meste.

Pozerala von cez tónované okno a zbadala dav ľudí pod pouličnými lampami, ktorí držali rukou napísané transparenty a snažili sa nakúkať do áut. Reklama zjavne zafungovala, keďže všetci takmer šaleli. Limuzína bola asi dve ulice od kina, kde sa konala premiéra, ale kvôli davu sa auto iba pomaly vlieklo.

„Jack-son, Jack-son, Jack-son,“ skandovala skupina štyroch dievčat, ktoré stáli na chodníku, obuté presne v takých istých kovbojských čižmách, ako nosieva Jackson.

Olíviino srdce začalo biť trochu rýchlejšie. Po trápnom zoznámení pred pár mesiacmi sa Jackson Caulfield, tá megahviezda, stal jej frajerom. Len pri pomyslení na to sa jej točila hlava. Chodí s najväčšou tínedžerskou hviezdou na planéte! No pre celý svet je to totálne tajomstvo.

Jacksonova manažérka Amy Tellerová usúdila, že ak by mal Jackson priateľku, jeho fanúšičky by to zarmútilo, takže ešte stále nezverejnili svoj vzťah. Nie je to však najväčšie tajomstvo v Olíviinom živote – to najväčšie je, že existujú upíri a dozvedela sa to, keď odhalila Ivine stravovacie návyky. No mlčanie o ich vzťahu znamená, že ich s Jacksonom nesmú vidieť spolu, azda iba ako priateľov alebo kolegov. Je to ťažké, keď jediné, čo chce, je pobozkať ho!

Olívia pozrela na sestru oproti, oblečenú v supergotických čiernych čínskych šatách s vyšitými čiernymi drakmi. Vyzerajú ako absolútne protiklady, ale o to viac bude zábavnejšie kráčať spoločne po červenom koberci. Keď nemôže kráčať po ňom s Jacksonom, druhý najlepší partner je Ivy.

„Jednoznačne vyzeráš, že si pripravená na svoj debut,“ povedala Ivy. „Tie šaty sú úžasné.“

„Vďaka,“ odpovedala Olívia. „Ale chcela si povedať: náš debut na červenom koberci. Ty ideš so mnou!“

„Ani náhodou!“ Ivy sa oprela v sedadle. „Dám si na hlavu kabát a nenápadne prekĺznem bočným vchodom. Okrem toho my dve spolu vyzeráme ako rozprávková princezná a jej diabolská macocha.“

„No tak, Ivy!“ namietala Olívia. „Viem, že nemáš rada všetok ten zmätok, ale v skutočnosti sa nikto nebude na nás pozerať. Všetci čakajú na Jessicu a Jacksona.“

Limuzína zabočila za roh a tmavú oblohu odrazu ožiarili svetlá reflektorov, blesky fotoaparátov a obrovská neónová tabuľa hlásajúca premiéru filmu Groves.

„Pardon,“ ozval sa vodičov vážny hlas z reproduktorov v aute. „Čoskoro dorazíme.“

Ivy pokrútila hlavou. „Všetok ten lesk a pôvab nie je môj štýl. Žiadaš priveľa. Prepáč, sestrička,“ povedala a odvrátila zrak.

„Počkať,“ povedala Olívia. „Obliekala si sa pre mňa ako roztlieskavačka. Mala si na sebe ružovú, išla na konkurz na rolu vo filme a chichotala si sa, akoby od toho závisel tvoj život. Prečo je práve toto pre teba také ťažké?“

Ivy si zahryzla do spodnej pery.

„Niečo mi tajíš,“ Olívia zdvihla obočie a čakala na odpoveď.

Ivy sa naklonila dopredu a pošepkala: „Som viazaná mlčaním.“

Olívia si začala robiť obavy. Jej sestra nemá nikdy pred ňou tajomstvá, a toto musí byť veľké!

„Jackson,“ začala Ivy, „pôjde s tebou po červenom koberci, ale malo to byť prekvapenie.“

Olívia si zakryla ústa rukami. „Naozaj?“ Určite sa kvôli tomu pohádal s manažérkou, alebo čo ak jej o svojich plánoch nepovedal? Čo jeho fanúšičky? A paparazzovia? Aj napriek tomu sa neubránila radosti a trochu podskakovala na sedadle.

„Naozaj,“ potvrdila usmiata Ivy.

Olívia jej opätovala úsmev a zabudla na obavy. Nezáleží na tom. Pôjde po červenom koberci so svojím frajerom. Už nijaká pretvárka!

„Neviem sa dočkať,“ pošepkala Olívia.

Vtom limuzína nečakane zabočila a dievčatá skĺzli na druhú stranu auta.

„Ojoj,“ povedala Ivy a čínske paličky vo vlasoch ťukali o okno.

„Čo sa deje?“ premýšľala Olívia, keď sa vzďaľovali od kina.

Čiernu priečku deliacu priestor medzi vodičom a pasažiermi niekto stiahol dole. Jej biologický otec pán Vega vyzeral v smokingu očarujúco. „Prepáčte, dievčatá,“ povedal. „Zmena plánu.“

„Z-zmena?“ zajachtala Olívia. Teraz, keď zistila, čo Jackson plánuje, nechcela, aby sa niečo zmenilo.

Vodič upieral zrak na cestu a povedal: „Mrzí ma to, slečna, ale práve som dostal správu, že Jessica Phelpsová záhadne mešká. Premiéra sa posúva na neskôr.“

Olívia zastonala. Jessica vždy a naplno využíva svoje postavenie celebrity. Počas prvého dňa natáčania dostala záchvat hnevu a všemožne sa dožadovala špeciálnej starostlivosti. Keďže je hviezdou filmu, premiéra sa bez nej jednoducho nezačne a ona to vie.

„Nerob si starosti, Olívia,“ povedal pán Vega so súcitným výrazom. „Supermarket je hneď za rohom a produkčný tím sa rozhodol, že ho využije ako miesto, kde počkajú všetky hviezdy.“

„Fajn,“ potichu povedala Olívia a priečka sa vysunula. V skutočnosti by najradšej zúrivo kričala!

„Nie sme oblečené vhodne na nákup potravín,“ povedala Ivy s úsmevom.

Olívia si predstavila hercov a ich asistentov vrátane vystresovaného tímu, ktorý organizuje toto podujatie, ako behajú vo večerných róbach hore-dolu uličkami najväčšieho obchodu s potravinami vo Franklin Grove.

„Bude to totálny chaos,“ odpovedala Olívia. „Jessica má istotne niečo za lubom.“

„Ak to tam bude príliš šialené, vždy sa môžeme vytratiť do podzemia,“ povedala Ivy.

Pod bežným supermarketom je obchod s krvou, kde si všetci upíri z Franklin Grove robia zásoby svojho polnočného občerstvenia. Hrýzť ľudí prestali v minulom storočí. Na vstup do podzemia musíte poznať tajné heslo, ale Olívia je jedna z mála ľudí, ktorí boli zasvätení do sveta upírov, keďže je Ivino dvojča.

„Ak nebude rušno aj tam,“ odpovedala Olívia. Spomenula si na to, keď prvý raz vošla do obchodu s krvou. Bolo to tesne po tom, ako sa dozvedela o upírskom tajomstve, a z toho všetkého bola poriadne vyvedená z miery. No naozaj najhoršie, čo tam niekto vyvádzal, bola partia šachu.

„Nerob si starosti,“ povedala Ivy. „Väčšina upírov bude stáť v uliciach spolu so zajačikmi, aby naživo videli Jessicu Phelpsovú. Chcú vidieť svoju upírsku divu v celej svojej sláve.“ Keby tak svet vedel, že jedna z hollywoodskych hviezd je upírka, ktorá si brúsi špičky zubov! Väčšina ľudí neverí, že upíri existujú a ani nevie, že upírska komunita nazýva bežných smrteľníkov zo žartu „zajkovia“.

Olívia si vzdychla, keď zastavili na parkovisku pred supermarketom. Dúfala, že Jessica Phelpsová nezruinuje jej príležitosť kráčať po červenom koberci s Jacksonom.

V supermarkete sa tlačilo toľko ľudí, ako v dave pri verejnej poprave.

Naozaj potrebujú všetkých týchto ľudí, aby sa prešli po červenom koberci? pomyslela si Ivy.

Ivy, Olívia a pán Vega sa v žiare fluoreskujúcich svetiel predierali okolo regálov s pečivom do detskej uličky, kde sa zdalo, že je trochu miesta.

„Prepáčte!“ povedala Ivy urastenému chlapíkovi v čiernom, ktorý jej stál v ceste.

Hovoril po telefóne a nepočul ju. „Červená líška v podzemí,“ mrmlal si. „V podzemí!“

„Haló!“ povedala Ivy a štuchla do neho lakťom.

Urastený chlapík na ňu zagánil, zavrčal a posunul sa len o nepatrný kúsok, aby sa prepchala okolo neho.

„Čo sa deje?“ čudovala sa Olívia, opatrne zdvihla vlečku šiat, aby jej nikto na ňu neskočil.

Ivy sa poobzerala okolo seba. Nemala ani šajnu. Spoznala asi polovicu ľudí, ktorých si pamätá z filmového štábu, keď si zahrala v komparze. Kto sú tí ostatní? Keď prešla okolo regálu s plienkami, ocitla sa tvárou v tvár so Sofiu Hewittovou, jej najlepšou kamarátkou.

„A ty tu čo robíš?“ naraz sa opýtali jedna druhej.

Sofia mala na sebe čierne šaty s dlhými rukávmi a čierno-biele pásikové pančušky. Foťák mala pripravený v rukách.

„Naša hviezda zo záhadných príčin mešká, akoby sa mal zrútiť celý svet, a všetci tu musíme čakať, kým nebude pripravená,“ vysvetľovala Olívia.

„Musím povedať,“ zamiešal sa do toho pán Vega, „že tu vládne akýsi chaos.“

Sofia sa zachichotala a roztiahla ruky, ktorými ukázala na celý supermarket. „Tu máme odpoveď.“

„Tu?“ opýtala sa Olívia a pozrela sa na balenia dojčenského mlieka pastelových farieb.

„Teda, pod nami,“ povedala Sofia.

Jediné, čo bolo pod supermarketom… jasné! Obchod s krvou.

„To je drzosť!“ vyhlásila Ivy.

„Čo sa deje?“ opýtala sa Olívia v jasnom šoku.

„Jessica sa asi rozhodla, že potrebuje občerstvenie, kým sa objaví pred fotoaparátmi,“ zavrčala Ivy a uvedomila si, že ľudia, ktorých nespoznáva, sú tí, čo Jessicu všade nasledujú. Bolo tam dievča od hlavy až po päty oblečené v ružových veciach značky „JP“ a dvaja mohutní chlapi s okuliarmi, ktorí prešľapovali na mieste. „Stovky ľudí donútila čakať, kým si ona pochutí na nejakej krvavej pochúťke.“

Sofia prikývla. „Časopis VAMP! ma zaradil do jej sprievodu fotografov a na polceste do kina sa jednoducho rozhodla, že sa musí zastaviť na nejaké občerstvenie. Je dole a premáva sa tam, akoby mala kopec času.“

„Ty tu oficiálne pracuješ pre časopis?“ opýtal sa pán Vega a zjavne ho to ohromilo.

Ivy vie, že Sofia sa spriatelila s Georgiou Huntingdonovou, redaktorkou najpopulárnejšieho módneho časopisu v upírskom svete. Stalo sa tak pred pár mesiacmi, keď sa dievčatá ocitli na obálke časopisu.

„Som nový fotoreportér vo Franklin Grove,“ povedala Sofia s hrdým úsmevom.

„To je sila,“ povedala Ivy.

„Všetky tie celebrity v meste ma poriadne zamestnávajú,“ povedala a urobila záber Ivy a Olívie.

„Prestaň!“ povedala Ivy a nežne odsunula jej objektív foťáku. Sofia sa zaškerila.

„Vy dve ste hrali vo filme a vyzeráte fantasticky. Nezastavím sa, ak mi to prinesie pochvalu od VAMPu!“ Urobila ďalšiu fotku, ignorujúc Ivine námietky.

„Ty si hrala v tom filme rovnako ako aj ja,“ povedala Ivy. V jednej zo scén v reštaurácii boli komparzisti vrátane neznesiteľnej Šarloty Brownovej.

„Áno, ale ja nie som sestra novej vychádzajúcej hviezdy,“ povedala Sofia, žmurkla na Olíviu, ale tá si ich nevšímala.

„Sofia, nevidela si Jacksona? Je tu aj on?“ Olívia zalamovala rukami.

Sofia prikývla. „Myslím, že som ho videla pred pár minútami pri zelenine,“ povedala.

Ivy dúfala, že Jessicina malá stravovacia misia neprekazila Jacksonove plány ohľadom červeného koberca. Myslí si, že už nastal čas, aby sa jej sestra prestala ukrývať v úzadí.

„Vďaka.“ Olívia sa otočila k pánovi Vegovi. „Môžem ho ísť nájsť?“

„Jasné, zlatko,“ odpovedal. „Vyhľadaj ma však pred odchodom odtiaľto.“

Keď Olívia prekĺzla preč, dav sa trochu preriedil. Ivy zbadala pri mäse nízkeho chlapíka, ktorý stál chrbtom k nej, zúrivo mával rukami pred asistentom so slúchadlami.

„… myslí, že to môže! Non, non!“ hovoril so silným francúzskym prízvukom.

Ivy ihneď vedela, kto to je – Philippe, režisér filmu. Už ako komparzistka zistila, že nikto nie je mrzutejší ako on, ale Jessicina zachádzka ho musela totálne rozzúriť.

„Mám ho skúsiť odfotiť?“ opýtala sa Sofia.

„Ak chceš dostať výprask,“ odpovedala Ivy. „Vyzerá naštvanejšie než zvyčajne.“

„Ivy! Sofia!“ Spred nádrže s rybami im zamávala štíhla žena v čiernom kostýme šitom na mieru.

„To je Lilian,“ povedala Sofia a zamávala jej späť.

„Poďme,“ Ivy chytila otca za ruku a ťahala ho. „Oci, toto je Lilian Margolisová. Je to režisérka filmu Groves.“

„Vlastne druhá režisérka,“ opravila ju Lilian a vystrela štíhlu ruku. Mala na nej jednoduchý, ale elegantný strieborný náramok. Strapaté čierne vlasy mala začesané do štýlového drdolu, upevneného ónyxovou sponou. Vyzerala ako pani Abbott Heppingburnová z klasického filmového trháku „Raňajky od Tiffaniovcov“.

„Zdravím vás,“ povedal pán Vega a uklonil sa. Keď jej podal ruku, na jeho vždy bledých lícach sa zjavili dva ružové fľaky. „Teší ma,“ zamrmlal. „Volajte ma Charles, prosím.“

Table of Contents

Kapitola 1